text: Polske tyveknægte udvist for anden gang 
  19 januar 2016 kl. 14.24
  Tysk politi stoppede dem syd for grænsen. Tirsdag blev de idømt fængsel og dernæst udvist af Danmark for anden gang
  To polske mænd fik tirsdag kontant afregning ved retten i Sønderborg.
  De fik en såkaldt straksdom på fire måneders fængsel plus udvisning af Danmark efter endt afsoning.
  De blev dømt for tyveri af cykler og en trailer samt for overtrædelse af et tidligere indrejseforbud fra 2014, hvor de dengang bl.a. blev dømt for lignende kriminalitet.  
  Anklager ved Syd- og sønderjyllands Politi, Jason Bak Pedersen, oplyser til TV SYD, at de  de to polske mænd den 17. december sidste år blev standset af det tyske politi umiddelbart syd for Padborg. De var på vej til Polen med tyvekosterne.
  Under retsmødet tirsdag i  Sønderborg Ret fortalte de to tyveknægte, at de udelukkende var i Danmark med det formål at stjæle.
  